А вось што казала пра яго Вольга Дзядок — жанчына, якая ведала пра свайго мужа быццам бы ўсё: “Андрэй — вялікі талент. Адданасць сваёй справе. Жыццё ў мастацтве — гэта вызначае ўсё. Выдатны мастак. Манументаліст. І ў жыцці, і ў творчасці. Ён разумее і любіць жыццё ў шырокім маштабе. Чалавецтва — яго маштаб. Альбо як мінімум — краіна. Але які складаны і супярэчлівы гэты чалавек! Рысы, якія ўзаемна выключаюць адна аднаму. Усё пераблытана ў гэтым чалавеку, не разабраць, які ён ёсць на самой справе. А сам ён і не спрабуе ў сабе разабрацца, лічыць проста, што ён самы лепшы. Якая страсць у ім не загаворыць — так, маўляў, і трэба…”